ธปท.คลอดมาตรการช่วยลูกหนี้รายย่อยเฟส 3 เยียวยาผลกระทบโควิด
ธปท. ร่วมมือ 8 สถาบันการเงิน ออกมาตรการช่วยลูกหนี้รายย่อย ครอบคลุม 4 สินเชื่อ ระยะ 3 เยียวยาผลกระทบโควิด เปิดรับ 17 พ.ค.-31 ธ.ค.64 พร้อมเผยอยู่ระหว่างพิจารณาแนวทางช่วยเหลือผู้ประกอบการ SMEs หลังมาตรการพักชำระหนี้จะสิ้นสุดมิ.ย.นี้
ธปท. ร่วมมือ 8 สถาบันการเงิน ออกมาตรการช่วยลูกหนี้รายย่อย ครอบคลุม 4 สินเชื่อ ระยะ 3 เยียวยาผลกระทบโควิด เปิดรับ 17 พ.ค.-31 ธ.ค.64 พร้อมเผยอยู่ระหว่างพิจารณาแนวทางช่วยเหลือผู้ประกอบการ SMEs หลังมาตรการพักชำระหนี้จะสิ้นสุดมิ.ย.นี้
14 พ.ค. 2564

ธนาคารแห่งประเทศไทย (ธปท.) ร่วมมือกับผู้ให้บริการทางการเงิน ผ่านสมาคมและชมรมต่าง ๆ รวม 8 แห่ง ออกมาตรการช่วยเหลือลูกหนี้รายย่อยระยะที่ 3 เพื่อบรรเทาความเดือดร้อนให้แก่ลูกหนี้ที่ได้รับผลกระทบจากสถานการณ์การแพร่ระบาดของเชื้อไวรัสโควิด-19 โดยยกระดับมาตรการเดิมให้ตอบสนองต่อสถานการณ์ที่รุนแรงขึ้น ซึ่งมุ่งเน้นช่วยลดภาระหนี้ในระยะยาว มีทางเลือก มีความยืดหยุ่น และมีวิธีปฏิบัติที่ชัดเจน สามารถช่วยเหลือลูกหนี้ที่ได้รับความเดือดร้อนได้อย่างเหมาะสม
ทั้งนี้ ลูกหนี้ที่ได้รับผลกระทบสามารถแจ้งความประสงค์รับความช่วยเหลือได้ตั้งแต่วันที่ 17 พฤษภาคม – 31 ธันวาคม 2564 ผ่านช่องทางต่าง ๆ ของผู้ให้บริการทางการเงิน
ทั้งนี้ ธปท.ระบุว่า สถานการณ์การแพร่ระบาดของโควิด-19 ยังมีความไม่แน่นอนสูง การระบาดระลอกใหม่ยังส่งผลกระทบเป็นวงกว้างและรุนแรงขึ้น โดยเฉพาะผลกระทบต่อภาคธุรกิจบริการ โรงแรม ร้านอาหาร รถบริการรับส่งคน ซึ่งมีพนักงานและลูกจ้างได้รับผลกระทบเป็นจำนวนมาก ทำให้รายได้หายไปหรือลดลง และมีสัญญาณว่าลูกหนี้รายย่อยมีความยากลำบากในการชำระหนี้มากขึ้น
โดยการประเมินของสถาบันการเงินพบว่าลูกหนี้รายย่อยที่ได้รับความช่วยเหลือจากมาตรการเดิมยังคงต้องการความช่วยเหลือต่อเนื่องและมีลูกหนี้ใหม่ที่ต้องการรับความช่วยเหลือในครั้งนี้ ซึ่งเป็นความเปราะบางที่สะสมมาตั้งแต่การระบาดของโควิด-19 ในระลอกแรก จำเป็นจะต้องช่วยเหลือในเรื่องภาระหนี้ที่มีอยู่กับสถาบันการเงิน
โดย นางวิเรขา สันตะพันธุ์ ผู้อำนวยการอาวุโส ฝ่ายกำกับและตรวจสอบสถาบันการเงินเฉพาะกิจ ธปท. ระบุว่า ธปท. ได้ร่วมมือกับผู้ให้บริการทางการเงิน ผ่านสมาคมและชมรมต่างๆ รวม 8 แห่ง ออกมาตรการช่วยเหลือลูกหนี้รายย่อยระยะที่ 3 เพื่อบรรเทาความเดือดร้อนให้แก่ลูกหนี้ที่ได้รับผลกระทบ โดยยกระดับมาตรการเดิมให้ตอบสนองต่อสถานการณ์ที่รุนแรงขึ้น ซึ่งมุ่งเน้นช่วยลดภาระหนี้ในระยะยาว มีทางเลือก มีความยืดหยุ่น และมีวิธีปฏิบัติที่ชัดเจน สามารถช่วยเหลือลูกหนี้ที่ได้รับความเดือดร้อนได้อย่างเหมาะสม ซึ่งจะครอบคลุมสินเชื่อ 4 ประเภท ดังนี้
“ความช่วยเหลือในมาตรการที่ให้รวมหนี้ ในสินเชื่อเพื่อที่อยู่อาศัยและสินเชื่อรายย่อยอื่นได้นั้น จะต้องเป็นหนี้ของสถาบันการเงินเดียวกัน หรือเป็นบริษัทลูกจึงจะสามารถทำได้ แต่หากเป็นการรวมสินเชื่อข้ามสถาบันนั้น ขณะนี้ยังไม่สามารถทำได้ ยังอยู่ในระหว่างการพิจารณา” นางวิเรขากล่าว
สำหรับคุณสมบัติของลูกหนี้ที่มีสิทธิได้รับความช่วยเหลือตามมาตรการช่วยเหลือลูกหนี้รายย่อย ระยะที่ 3 จะต้องเป็นลูกหนี้ที่ไม่เป็น NPL ก่อนวันที่ 1 มี.ค. 63 โดยลูกหนี้ที่ได้รับผลกระทบสามารถแจ้งความประสงค์รับความช่วยเหลือได้ตั้งแต่วันที่ 17 พฤษภาคม – 31 ธันวาคม 2564 ผ่านช่องทางต่าง ๆ ของผู้ให้บริการทางการเงิน โดย ธปท. ขอให้ผู้ให้บริการทางการเงินให้ความช่วยเหลือที่เหมาะสมกับสถานะของลูกหนี้ตามมาตรการที่กำหนด รวมทั้งให้ความช่วยเหลือเพิ่มเติมตามนโยบายของผู้ให้บริการทางการเงิน
“สำหรับลูกหนี้ที่ยังมีศักยภาพ ธปท. สนับสนุนให้ทยอยชำระหนี้อย่างต่อเนื่อง เนื่องจากการพักชำระเงินต้น และ/หรือดอกเบี้ย จะยังคงมีการคิดดอกเบี้ยตามระยะเวลาการกู้ยืมอยู่ ซึ่งจะทำให้ภาระการชำระหนี้ของลูกหนี้เพิ่มขึ้นในระยะยาว” นางวิเรขา กล่าว
นอกจากนี้ ธปท. มีช่องทางสนับสนุนในการช่วยเหลือลูกหนี้ที่เดือดร้อน ดังนี้ 1. มหกรรมไกล่เกลี่ยหนี้ สำหรับการช่วยเหลือลูกหนี้บัตรเครดิต สินเชื่อส่วนบุคคล ได้ขยายเวลาออกไปถึงวันที่ 30 มิถุนายน 2564 และจะเพิ่มการไกล่เกลี่ยหนี้เช่าซื้อในระยะต่อไป และ 2. โครงการหมอหนี้เพื่อประชาชน เพื่อเป็นแหล่งให้ข้อมูลและข้อแนะนำเกี่ยวกับการแก้ไขหนี้รายย่อยและธุรกิจ ซึ่งลูกหนี้สามารถเรียนรู้ด้วยตนเองและนำไปแก้ไขปัญหา หรือบอกต่อข้อแนะนำแก่ผู้ใกล้ชิดได้ โดยศึกษาข้อมูลได้ทาง www.bot.or.th/app/doctordebt/
ด้าน นายรณดล นุ่มนนท์ รองผู้ว่าการ ด้านเสถียรภาพสถาบันการเงิน ธปท. กล่าวถึงมาตรการพักชำระหนี้ให้แก่ผู้ประกอบการ SMEs ซึ่งจะสิ้นสุดโครงการในเดือนมิ.ย.นี้ว่า ธปท.อยู่ระหว่างการพิจารณาว่าจะมีแนวทางการให้ความช่วยเหลืออย่างไรต่อไปภายหลังสิ้นสุดมาตรการ แต่ทั้งนี้มองว่า การพักชำระหนี้เป็นเพียงการแก้ปัญหาที่ปลายเหตุและไม่ตรงจุดเท่าใดนัก ความตั้งใจของธปท.คือ ต้องการเน้นย้ำให้สถาบันการเงินเข้าไปปรับปรุงโครงสร้างหนี้ให้แก่ SMEs มากกว่า ซึ่งถือว่าเป็นการแก้ปัญหาเรื่องหนี้ได้อย่างมีคุณภาพ
“การพักชำระหนี้ อาจเป็นการแก้ปัญหาที่ปลายเหตุ และไม่ตรงจุด เราเน้นย้ำให้สถาบันการเงินต้องปรับปรุงโครงสร้างหนี้ให้ SMEs เพราะมองว่าน่าจะตอบโจทย์ได้ตรงกว่า เอารายรับของลูกหนี้มาดู เพื่อให้สอดคล้องกับความสามารถในการชำระหนี้ระยะยาว ถ้าทำมาตรการพักหนี้ พอจบมาตรการแล้วหนี้ก็ยังมีอยู่…สิ่งที่เราอยากเห็นจากสถาบันการเงิน คือการปรับปรุงโครงสร้างหนี้อย่างมีคุณภาพ” นายรณดลระบุ
 